title: Pai
text: O pai (d'o latín <PATER), en aragonés medieval padre, ye o prochenitor de sexo masculino d'una criatura. L'individuo de partida, en relación a su pai, se diz que ye «fillo» u «filla» d'ell.
  
  En aragonés de traza cheneral recibe o nombre de «pai», documentau amplament en dialectos que va dende l'ansotano dica las variedatz ribagorzanas de Campo y de Vall de Benás, pero en baixorribagorzano s'emplega pare, y en cheso s'ha documentau a variant padrei.
  
  Como atras denominacions de parentesco en aragonés, o posesivo que se le mete adebant ye o posesivo atono (mi, tu, su) por lo regular: mi pai, tu pai, etc. y no pas o posesivo tonico cheneral de l'aragonés que, anque tamién s'emplega bella vez, ye muito menos común: o mío pai, lo tuyo payot, etc. Iste fenomeno gramatical que nomás afecta a os parentescos ye bien descrito en ansotano, en benasqués, en baixorribagorzano, en cheso y en as parlas de Sobrarbe.
  
  L'apelativo afectuoso en aragonés ye papá y, como atros apelativos familiars, no lieva nunca articlo definiu:
  
  No sé si a papá le fará goyo.
  Papá m'ha dito que venise.
  
  Pai / padre 
  
  En o dominio lingüistico de l'aragonés i hai zonas amplas an que a parabla s'habría perdiu u s'habría deixau d'usar fa tiempos substituida  por o posible castellanismo lexico «padre», como por eixemplo en os semontanos, en Viello Sobrarbe y en a Fueva, an que no se guarda recordo que se decise «pai» pero manimenos existe a parabla derivada «paíno». En atras zonas d'Aragón padre podría no estar un castellanismo sino la evolución local d'o latín <pater. En scripta aragonesa medieval se troba a-saber-los eixemplos de que se gosaba emplegar «padre».
  
  Antiparte, en o que ye l'Alto Aragón, a más a más s'ha de contar con a importancia d'a parabla «Padre» en a liturchia catolica, factor de castellanización perén, que podría guardar bella relación con a erosión que ha padeixiu a forma «pai» en a luenga que se charra agora.
  
  Referencias
  
  Se veiga tamién 
  
   Padrino.
   Paye.
   Agüelo.
  
  Enlaces externos 
  
  Familia